Publication: Magyar Közlöny
Issue: MK-2010-79 (Year: 2010, Number: 79)
Era: contemporary
Section: 15/2006. (IV. 3.) OM rendelethez]
Paragraph Index: 1445

7. Az alapképzési szak képzési célja, az elsajátítandó szakmai kompetenciák: A képzés célja földtudományi mérnökök képzése, akik alkalmasak a földtani kutatások elvégzésére, a társadalom által igényelt természeti erőforrások, az ásványi nyersanyagok, energiahordozók és a víz készleteinek kutatására, feltárására, a készletek hatékony, gazdaságos és környezetkímélő módon történő kitermelésére és előkészítésére, a tevékenységhez szükséges sajátos építmények és műtárgyak építési, fenntartási, üzemeltetési, illetve a tevékenységhez kapcsolódó vállalkozási és szakhatósági feladatok ellátására, a képzési profilnak megfelelő tervezési és egyszerűbb fejlesztési feladatok önálló megoldására, valamint komplex mérési, adatfeldolgozási és tervezési munkákban való közreműködésre, továbbá kellő mélységű elméleti ismeretekkel rendelkeznek a képzés második ciklusban történő folytatásához. A tervezői és szakértői jogosultság az előírt gyakorlati idő után az elvégzett ágazatnak és azon belüli szakiránynak megfelelően szerezhető meg. Alapfokozat birtokában a földtudományi mérnökök – a várható szakirányokat, képzési ágazatokat is figyelembe véve – képesek: - felelős műszaki vezetői tevékenység végzésére, - építési műszaki ellenőri tevékenység végzésére, - üzemeltetési, fenntartási, vállalkozási, szakhatósági és szakoktatási feladatok ellátására, - energiaellátási feladatok ellátására, - egyszerűbb fejlesztési és szakértői feladatok önálló megoldására, - mérnöki közreműködésre a nyersanyag-kutatási, műszaki földtudományi feladatok megoldásában, - irányítás mellett érdemi mérnöki közreműködésre komplex tervezési munkákban, - munkavédelmi feladatok megoldására, - előírt követelmények teljesítése esetén hites bányamérői tevékenység folytatására, - jogszabályokban vagy a mérnöki kamarai szabályok által rögzített szakmai gyakorlat után tervezői jogosultság megszerzésére, - jogszabályokban vagy a mérnöki kamarai szabályok által rögzített szakmai gyakorlat után szakértői jogosultság megszerzésére, - az egyenlő esélyű hozzáférés elvének alkalmazására.

Source: https://magyarkozlony.hu/hivatalos-lapok/41d3c06d59cb214a8ccb63556f0325d9011fdf3d/dokumentumok/f87fe7ede863b11a04d7bfe738f2c8fa2b61635e/letoltes